khistorydata/jeongjo-sjw-relations huggingface dataset:
정조 18년 · 목
傳令曰近日炎熱近年初有昨今烈暘近日中初見言念城役築斯之勞寤寐食息懸懸憧憧對飯忘味欲睡惺惺前此分給滌暑之丹者特寓投醪之意而已此何足爲毫分利益於渠輩乎是城之役所重果如何也雖一募一匠如或飮暑而中暍是豈非城役所使之爲者哉朝家近以膈煩之症日服涼劑以爲課者今爲月餘而卽爾卿等所知此症最利於平心而念念於當暑赴役之匠募平心姑捨反爲勞思之端不啻如添一症卿等於此義當他不暇顧須體此意城役各所及浮石燔瓦諸處露立暘曝之中而赴役之類限涼生間勿爲雖於處暑之前如得新涼觀勢亦卽董役以紓此時爲渠輩之勞思況是城之役異於爲關防固圉之計而一則爲仙寢之所重一則爲行宮之所重是役也事事當以悅民心寬民力爲務反或一有近於病民者設令工役有不日成之效非予本意更須知悉此意卽爲闊狹後以其擧行緣由馳啓宜當仍敎曰傳令一件亦卽謄示總理大臣以爲相議對揚之地
정조 18년 · 목
昌順曰日熱轉甚聖體若何予曰昨日達宵失睡膈熱往來是爲悶然昌順曰今承聖敎下情不勝驚慮而連進涼劑旣過二十餘貼之多此甚可悶矣予曰猶以爲不足也卿招致周命新更議當進湯劑以入予曰旱氣似酷民情以爲如何昌順曰京畿異於兩南去月十七以前旣得大雨其間日子不遠若至旬後而一直不雨則祈雨祭似當設行而連日雨意頗多方俟甘霔之沛然矣予曰予亦方寸之禱久矣
정조 18년 · 강
有政吏曹判書金載瓉參判黃昇源參議金履翼進
정조 18년 · 목
以金銑爲校理高宅謙爲北評事○再政以朴宗岳爲進賀正使
정조 18년 · 강
命正至聖節兼謝恩正使之代以正一品重臣中擬入副使李義弼敍用還付
정조 18년 · 목
敎曰正至聖節兼謝恩正使之代今日政以正一品重臣中問于大臣擬入依近例判中樞借銜事分付該曹○敎曰使臣今日政當差出冬至副使李義弼敍用今日政還付仍令該曹口傳付軍職與進賀正使卽爲會同
정조 18년 · 목
以洪良浩爲冬至兼謝恩正使
정조 18년 · 강
水原留守趙心泰以城役事馳啓
정조 18년 · 목
狀啓以爲昨伏奉傳令內辭意往復總理大臣後登聞之由已爲別單以聞而一邊馳書於大臣一邊招聚匠募等謹以傳令內辭意一一曉諭則石工輩以爲毋論浮石與治石此與行走應役有異以廠以廡如治木所之蔽陽則可免中暍之患云募軍輩以爲渠等俱無恒產不過是傭賃糊口之類而赴此公役半年于玆今雖散而之他一般擔負亦無捨炎就涼之路且結幕而挈妻者居多殆若安土重遷況今節序已晏涼生不遠今姑遲徊以俟進退之外無他道理絕此仰哺阻飢丁寧如例立募雖不敢望土石取賣以爲朝夕謀食之策云同然一辭願去者甚少略綽計之不過爲三分一內外矣此雖聚散無常之徒旣不願歸則今姑任之不害爲軫恤之道工匠則不論石工瓦甓之手自昨多取草芚長木之屬廣作涼廡以爲避暑之道則不必因暑停役至於運石一款晨爽夕涼減其運數使之方便輸致則以牛以擔亦不至爲病總理大臣回報亦與臣見大略相同以此擧行恐涉便宜緣由馳啓敎以依此爲之事回論
정조 18년 · 강
進御升葛湯一貼淸膈散一貼
정조 18년 · 강
召見京畿監司徐龍輔于重熙堂仍命入侍史官以筵敎往問于時原任大臣
정조 18년 · 목
予謂龍輔曰近日旱炎太甚畿內民情果無遑急之慮否龍輔曰目下所見雖似可悶數日之內若得甘霈則可以及時矣予曰予近以悶旱之念爲民事夙宵憧憧幾乎忘寢食矣兩南及湖西之半道去月初七以後一直旱乾故不得已設行祈雨祭而畿內則十七以前旣得大雨且數日之內若得霈然之喜則亟行祈禱亦近浮文予方寸之禱亦云久矣欲雨未雨一霈漠然此豈不切悶乎入侍史官以此傳于時原任大臣仍詢祈雨祭何日設行與否以來可也○敎曰入侍史官以此筵敎往問于時原任大臣後來待京畿監司亦令來待
정조 18년 · 강
命獻陵令嚴思允改差獻官徐配修事過後禁推典祀官柳遠鳴拿處
정조 18년 · 목
禮曹啓言卽接獻陵參奉所報則本陵忌辰祭在於明日兩官當爲備員將事而令嚴思允身病猝重萬無將事之望陵官報狀今始來到令嚴思允爲先改差令該曹口傳差出卽爲下送而獻官目見享官之病重不得將事尙無一言草記以致參奉之晚時報來當該獻官從重推考何如允之敎以當該獻官不可推考而止事過後禁推典祀官之例兼大祝不獨爲祭物熟設況眼同熟設之際目見不備不卽枚報亦萬萬駭然當該典祀官令該府拿問嚴處差出之際易致過時入直注書卽爲進去
정조 18년 · 강
遞差承旨李羽晉仍命水原留守狀本還下送回諭更爲書送
정조 18년 · 목
以水原留守趙心泰城役事有旨祗受狀啓敎以凡回諭有旨成送也自政院枚擧狀辭之槪略爲頭辭而觀此祗受狀啓以卿以匠募等不必因暑停役事馳啓爲辭其下以依此爲之之意回諭云云者此豈非問東答西乎近以鋤旱之太甚夙宵用心又以劇熱城役一念耿耿霈霔之效雖未格方寸之禱而力役之姑待涼生不是難事數昨果有始停之命矣守臣狀本備陳募軍輩挈其家屬者進退維谷之狀仍請露處事役雖令姑停晨夜乘涼拾納石塊量給停日之雇價此則事情似然回諭中依此云云之敎槪指役雖姑停價則量給也以所下有旨觀之其將仍爲董督豈不與本意相反乎當該有旨成送承旨遞差此狀啓還下送回諭亦爲更爲書送
정조 18년 · 강
以鄭致淳李義鳳爲承旨前望也
정조 18년 · 목
敎曰陵令不擇吏曹判書從重推考闕內入直官員中單付使之先進去後謝恩
정조 18년 · 강
保放時囚成夏鎭
정조 18년 · 강
藥院請診賜批命逍遙散限涼生煎入
정조 18년 · 목
日次承候也批以在前雖於盛暑極熱未嘗有汗今番差勝後或有汗意此蓋熱未快降而然逍遙散限涼生煎入卿等不必入侍問候日次亦依常時可也
정조 18년 · 강
重推望闕禮習儀時不參文宰及堂上軍職人
정조 18년 · 목
備局以右議政意啓言今日聖節望闕禮習儀時西班中文宰及堂上軍職無一人進參其在事體極爲未安請衆所共知實病外捧現告爲先從重推考允之
정조 18년 · 강
進御加味六和湯一貼
정조 18년 · 강
遞都總管趙宗鉉以韓光綮代之前望也
정조 18년 · 강
命罷吏曹參判黃昇源參議金履翼職下義禁府推考杖配該吏于淮陽府
정조 18년 · 목
敎曰近日差祭不擇吏曹堂上一竝罷職下義禁府推考該吏令該曹照律定配○刑曹以吏曹書吏金弘喆決杖一百後淮陽府徒三年定配啓
정조 18년 · 강
有政吏曹判書金載瓚進
정조 18년 · 목
以金履成徐配修爲承旨洪明浩爲吏曹參判鄭致淳爲參議李鼎揆爲大司憲鄭來百爲正言沈興永爲校理趙宗鉉爲判尹李命植爲壯勇提調顯隆園令洪後榮掌苑別提具膺相換
정조 18년 · 강
以蔡弘履爲承旨前望也
정조 18년 · 강
命時囚沈晉賢爰辭勿施更爲捧供推金吾堂上洪秀輔趙鎭寬重推誤捧現告之備堂前敦堂李敏輔以罷職減等三日浦作畓最初許題之堤堰堂上捧現告移施敦堂已施之律仍罷堤堂別爲差下之規堤堂兩窠中只存一窠作有司堂上下位例兼之窠又命此後堤司關文若無啓下折受之語該道依受敎狀聞
정조 18년 · 목
義禁府啓言前江原監司沈晉賢原情以爲蓋此敦寧府三日浦築堰之關旣是可驚可愕事則固當恪遵甲辰受敎卽地狀聞而謹稽辛亥受敎若曰折給公文中若無入啓與啓下等語者該守令報于巡營自巡營隨卽狀聞事命下取考原關辭意則或曰募給補用已有筵稟判下或曰筵稟請得賑廳錢買得其後防報狀回題又曰此旣筵稟給價者則事係重大不可遽然中撤云關辭旣如此則似與定式中無啓下等語者事面稍異故只據實狀防報該府而已至於狀聞一款或意此事之已經筵稟而趑趄未果矣到今本事盡露之後昏未覺察不能狀聞之罪實無所逃云請議處敎曰此是囚者原情乎敦關謄本乎自首至尾斷斷不己者卽敦關中筵稟請錢句語而已然則囚者按道時使之許墾乎禁其築堰乎何無一言摡及筵稟云云囚者必疑以白首老堂之白地假稱有此反覆提說而此則事實有大不然者因敦府蘇弊事領相之爲領敦寧也果有請貸錢貨之筵奏其後諸堂無不續其說則筵奏之非假稱固躍如矣誠如囚供之起惑該關中旣無某道某郡面里折受枚擧筵奏之語則囚者之曰以無異於啓下行會不卽據實狀聞云者又何其昏於罪已若是其甚乎此供辭全篇都是外題竝勿施更爲待朝開坐捧供雖以卿等言之不念爰辭之體重如許招供無難捧入赴坐堂上推考近聞之厥處作堰事堤堂之許題於奸民已在前數年云則首犯者卽非敦堂敦堂之罪只在於輕信駭悖一郞官之自東邑來言歷歷信筆着署而已且況該關之後旣無一梁增開片土加築竟爲該道防報而中止該堂之混被首犯之律獨不冤乎此雖微事亦關刑政最初許題之堤堂更卽指名現告草記移施敦堂已施之律敦堂則以罷職減等誤捧現告之有司堂上從重推考每欲定式而未果堤堰司之弊可勝言哉歲首朝參大臣例飭無補於旱節之灌漑而設其司而置其堂有其印而踏其狀者不過年利輩射利之事觀於文簿之不爲回公一款事面愈欠光明苟欲汰宂宜先堤司自今堤堂別爲差下之式永爲革罷歸其印於有司下位仍作例兼之窠而兩堂中只存一窠如是則汰宂而杜奸循名責實刑期無刑雖謂之一擧兩得可也以此令廟堂知悉此後名雖堤司關文若無啓下折受之語該道勿給其土依受敎論理狀聞事申明嚴飭諸道載之禁府刑曹受敎
정조 18년 · 강
命時囚金熙華從重勘律推承旨尹致性
정조 18년 · 목
義禁府啓言吏曹佐郞金熙華原情以爲官案修整例以入直郞廳擧行而今月初五日開政後渠入直依例啓請修整伊後口傳政事旣無啓請之規且値出直之時修整與否矇未覺察云曾經侍從請議處敎以近來銓郞雖異於通淸之時卽亦法從之臣則盡心職事姑捨乃敢有罪曰無渠之所爲萬萬駭然名以該色則亦豈有出直入番之別乎御覽官案事體至嚴他籖姑幷無論旣故之大官名姓尙置案中敢以修正之語納供者尤豈成說如許供辭豈可捧入該房承旨推考該囚從重勘律
정조 18년 · 강
領議政洪樂性左議政金履素初度呈辭不允批答
정조 18년 · 목
敎曰初度由單之旣送又呈相府故事其例絕罕再次封還反有欠於敬禮容俟再度自有商量者今番則不允批答依例撰進事分付○樂性呈辭不允批答曰前單封還謂遐心之可挽玆牘繼徹慨至意之莫孚卿雖固辭予豈輕許惟玆國事多艱之際實非元輔求退之時顧衆心狃恬嬉之餘奈朝象之莫可收拾雖甘澍得暵乾之後尙民憂之若無津涯良謨共效於推車非無左右揆協輔副手爰籍於作楫厥有大小事總裁惟卿一片丹心兩朝黃髮斷斷乎惟有忠悃可見老成篤厚之風恂恂然若無猷爲庶幾浮澆鎭安之效自曩歲而任魁台之重深篤寡昧之倚毗立淸朝而膺福星之稱方幸祥和之導達何近日人言之不諒致老相私義之難安在高年而時遊廊廟蓋古人亦有行者値慶歲而用賁朝著顧予意夫豈偶然此言奚宜至哉實涉毋侮之戒力辭豈必乃爾已罄不捨之衷大臣之去就不輕寧容以此而釋負明廷之休戚是共宜勉先公而後私所以爲卿諄諄夫何捨予邁邁端揆有獨勞之歎所貴勵翼協恭耆德多不言之功匪責筋力奔走股肱之托倘念義可去乎心腹之諭屢宣辭已竭矣於戲情志貴於相契惟當體國而忘身膂力雖曰旣愆何妨臥閤而論道不待多誥亟斷來章所辭宜不允知製敎曹允遂製進○履素呈辭不允批答曰甫宣溫批謂遐心之可回遽尋巽章慨至意之莫諒予不多誥卿豈自私惟卿喬木故家柱石重望雅操堅確立朝之本末可觀誠心對揚中書之協贊有素四世五公之閥閱忠孝兼全百揆三司之委毗望實俱備不料人言之暫發遽致辭單之來呈疾病是旡妄之來堪笑費他唇舌眷遇若家人之視所賴作朕股肱中宸之一念旰宵政須晉書之召接首揆之同時辭引寧容鼎席之俱空矧當邦慶之彌隆不宜私義之自顧國耳公耳寧或譏議之可嫌進憂退憂惟當謨猷之入告重任政急於燮理微恙自瘳於調將於戲庶務譬若推車是豈恝若忘之日大官義在體國宜思幡然起之方亟斷來章毋替玆命所辭宜不允知製敎高宅謙製進
정조 18년 · 강
命分揀濟州牧使沈樂洙論罪
정조 18년 · 목
全羅監司李書九狀啓以爲長興府使許溟牒呈內本府止川里居船主金月太等七人以全鰒貿易事癸丑六月初六日發船七月十五日到濟州貿得全鰒及雜物與濟州人尹應亨等六人同騎一船十二月初九日發船回還纔到中洋遇風簸蕩漂到倭國薩摩島玉口巖曳船轉泊於窮洲浦倭人問情供給衣食今年二月十九日乘船離發轉向山靑如望浦其間留住凡爲五十四日自窮洲浦至如望浦水路爲三百里許也留連二十日三月初九日候風放船二十五日至長碕島水路爲二千里許其間凡十七日也諸處問情糧饌等節一如前日本島又有濟州船二隻漂到而一隻沙格爲六名一隻沙格爲七名七名之中一名得病身死四月初二日同爲領護十八日到泊對馬島五月十九日發船六月十一日到沙申浦此是對馬島所屬也本浦萬戶點考問情後十三日發船到泊機張次次護送七月十六日到本道水營云金月太等七名昨年十二月自濟州貿鰒與尹應亨等六名同船出來到火脫島前洋逢風渰沒今年三月自長興府因金月太妻所訴請給恤典而係是傳聞有難準信故行關濟州探問虛實矣自本州遽以渰死馳啓因卽謄報臣營事甚訝惑恤典則姑不題給申飭本府更令詳探矣今此金月太等果爲漂流異域經歲生還誠極奇幸分付地方官使之慰撫安接此後則勿論商船漁艇毋敢任自出海事更加嚴飭該牧使沈樂洙初未詳審輕先登聞之失不可置而不論請令攸司御處敎以許久不還認生爲死是豈牧使之罪論罪一款分揀事回諭
정조 18년 · 강
承旨金履成上疏賜批仍遞其職
정조 18년 · 목
疏略曰噫薇垣一疏終出無隱之意迷拗之見易謬於精義蕪拙之辭難暴其本心淵谷在前金木是俟何意十行恩綸藹如布春至以不欺二字過加奬許噫欺心欺天非臣之所自期而顧以蒭言之狂率獲此華褒之鄭重亦豈臣夢寐之所及哉臣伏讀批旨惝怳悚恧繼之而噓唏流涕不自知其何以得此於聖明也臣旣抱此恩批雖卽日歸死死亦榮矣矧玆亞卿寵擢一何誤恩之至於此也感切隆渥縱伸叨謝之忱揆以廉防那免蹲冒之譏哉竟至辭疏屢阻於喉院彈文又入於耳摽則臣之情踪轉益危蹙早晚顚沛如朝待暮果然㦧毒之筆出於李錫夏之手矣噫知臣罪臣天日在上臣何言哉且臣與錫夏天限南北風氣有間雖惡言不足怒也然世之持臣者只以謂陽抑陰扶則臣將得罪於半世而又有反是之論至以謂陰抑陽扶則申龜朝是耳臣於是得罪於擧世矣噫木石不可與居鳥獸不可爲群臣之狼狽孼由自作尙誰咎哉臣之此疏或恐一有欺蔽以自絕於父母之愛故有罪無罪信心書之初無心於扶抑而只緣識淺文短辭欠明白致此陰陽之互看不文之譏無識之誚臣固甘受而今若歸之於心術之非則臣死不瞑目矣嗟夫命之窮也至於錫夏所謂賊窩不知何所指而臣之毛髮頂踵莫非恩造則臣無拔跡之處殿下之所俯燭也錫夏所謂歧議不知何所指而宗黨之情誼自情誼朝廷之言議自言議若牽於情誼而苟同於言議則是是非非其可曰人之常性乎哉彼龜朝所謂條件之異叚落之殊不知何所指而槪其藏頭隱尾之言左右看沒把捉臣不欲索言也噫聖人有言曰人之生也直臣竊自謂直是天理而順理則裕若秉心以直事君以直無往而不沛然矣及其進身立朝欲以直道求伸則左掣右礙鬼怒人猜駭機迭發如蹈虎尾臣始覺前知之非而悔無及矣臣雖欲自今改圖與世俯仰上不負全保之恩下不失身家之計而顧念蒲質已萎大限無幾到今棄其常性變其初心以自善媚於世不惟有北不受臣亦得無愧乎伏乞還收臣資亟遞臣職仍命選部永刊臣姓名於朝籍批以卿猶不識懲羹之戒乃發風氣南北扶抑陰陽等語旣涉邦禁且莫曉義不可以辭職之疏例批特遞見職視彼金人
정조 18년 · 목
前方中加前胡七分減柴胡三分
정조 18년 · 강
命封還領議政洪樂性左議政金履素再度呈辭仍
정조 18년 · 강
命司錄發牌傳諭
정조 18년 · 강
飭大臣傳諭特敎外無敢使備郞爲之遞差承旨蔡弘履
정조 18년 · 목
敎曰大臣傳諭何等體重由單封還卽亦相府本職之事也旣命司錄往傳則但當招致傳給司錄有故不來則政府與堂后假官間徵稟送之猶可也承宣焉敢以不干之備郞自外替送乎備郞不過權設之職如無特敎尤豈可用之於傳諭事雖徵細有關敬大臣之義當該承旨遞差此後備郞傳諭之式非特敎無敢爲之俾存古規
정조 18년 · 강
命延安府騎步兵價布昨年停退條幷許蕩滌仍命
정조 18년 · 강
道伯巡到時招致軍民一一曉諭該兵使姜五成卽其地充軍
정조 18년 · 목
備邊司啓言依下敎發關査問矣卽見黃海兵使姜五成報辭則以爲兵曹關內一番甲九當騎步兵價布依事目木錢參半停退條秋成已屆亦爲趁限上納云而至於停退條該曹關辭雖如此節序差晚豐歉未判所當直報本司以爲變通之地而只依該曹關循例知委者誠爲疏率且昨年延安軍布謂以歉荒終至關點故擧實論啓而今年則停退與純錢間各邑姑無所報故未及轉報惶恐待罪爲辭矣今此所報節節未瑩旣以豐歉之未判爲言則營閫體叚各自不同道臣之狀請仍退帥臣之促飭可以兩行不悖而不此之爲始於査問之後乃以所當直報本司以爲變通之地等說彌縫說去未免窘遁且所謂停退與純錢間各邑姑無所報云云蓋欲自明其未及登聞之義而俱屬題外特敎査問之下事體可駭請黃海兵使姜五成罷職敎以昨年則因渠先爲狀請其時趁不啓聞之道伯至被重勘則昨年所爲今年不爲以致道啓之先發若無道啓則惟彼延安之民以兩年軍布之疊徵其所冤鬱當何如究厥所爲反不如昨年之默默此而置之前伯李祖承事處分不亦偏重乎今觀草記渠之報辭敢以題外之說自明云者尤爲痛駭該兵使姜五成卽其地延安地方克軍以謝一府之民其代令該曹今日政差出使之卽爲下送初則只命更爲停退更思年年積債何時息肩昨年停退條幷許蕩滌令道伯巡到時招致疊納軍民一一曉諭後狀聞事分付
정조 18년 · 강
命延安昨年停退軍布保布身布貢布各衙門營門宮房當納條一體蕩滌重推有司堂上尹行任黃海監司李泰永
정조 18년 · 목
敎曰今聞司僕提調言延安昨年納停退條蕩滌朝筵下敎只謂狀請中兵曹納而其外如司僕及各衙門各營門各宮房當納條停退者亦有之云然則一爲一否近於見牛未見羊重臣所奏誠爲得體惜乎廟堂之尙無一言提醒也當該行會有司堂上尹行任從重推考雖以道伯言之莫云騎步價布之體重其所取舍難免其責當該道臣亦爲從重推考昨年停退條之出於小民如軍布保布身布貢布令道伯逐一査櫛一體蕩滌後狀聞事分付
정조 18년 · 강
有政吏曹判書金載瓚參判洪明浩參議鄭致淳兵曹判書具庠進
정조 18년 · 목
以徐邁修爲承旨姜儐爲校理尹悌東爲副校理徐有秉爲黃海兵使
정조 18년 · 강
敍侍從違牌坐罷人
정조 18년 · 목
敎曰今聞鄭晚錫以同罪尙未敍用云罪名分揀
정조 18년 · 강
拿處兼春秋金錫泰旋命付過放送
정조 18년 · 강
命前禮判處分傳敎知委與否及遠道鄕儒不來委折上來與否令成均館及講試所京兆訪問草記仍令廟堂問于諸道報來後草記
정조 18년 · 목
敎曰近見照訖講入啓榜目中道遠道鄕儒甚罕向者前禮判處分傳敎及鄕儒勿觀京試之行會勿施事不卽知委而然乎然則遠道鄕儒至今以不得上京觀光知之乎令成均館及講試所京兆訪問草記仍令廟堂知委與否不來委折問于諸道使之報來後草記
정조 18년 · 강
慶尙監司趙鎭宅上疏辭職命還下送仍飭俵災之政行部省野時審察此疆彼界歉熟同異
정조 18년 · 목
敎曰今夏之旱嶺以南爲最甚甘霈之均被普霑又遜於諸路萬有一賴天之靈雖使此後燠涼皆副民欲田穀不實蔀屋之甁罌難充況此疆爾界必有黃熟枯白之判異則俵政之難豈若今年行部省野盡心職事然後庶無白徵之歎誤或病不遍察此時此道遞易非所可論辭疏與此狀啓還下送使之調理察任
정조 18년 · 강
藝文提學沈煥之上疏賜批
정조 18년 · 목
疏略曰臣罪大慢命罰止黜外數月閑郡偃息如家旋蒙恩除仍還宿趼今復投之以藝文之任噫臣之一身頂踵毛髮繄誰之賜也生死骨肉曲費造化自昔至今垂二十年間者雷霆雨露瘴癘淸涼渾歸殿下之所陶甄而詩所云欲報之德昊天罔極者正喩臣今日之心也雖然所叨文垣曾是臣之死不敢膺命屢煩嚴敎而終蒙聖明之所體諒者耳今臣只爲感激而欲一拜修門則其如鐵限之不啻千里而何哉又況近者李錫夏之一疏醜詆臣僇辱臣無所不極臣於是自悼言行之無素於世而莫訴蓋高之天矣幸賴我殿下臨如日月洞見疏者之情狀賜批之中若曰忽地下石言皆不襯嗚呼雖以臣費了千言萬語極口自辨顧何敢當聖敎之只用八字打開乎然臣於中夜追想其疏語猶有寢驚而夢噩者人雖急於擠陷何言之不似出於朝著士大夫之口也抑又臣伏惟我殿下誕受聖祖精一之傳穆臨丕基安危之際先討亂賊以植綱常乃頒絲綸大闡義理凡所以牖迷破頑開示人道者靡不用極粵自明義首編至于再昨年以後筵敎綸音下者蓋爲幾百千言而範圍廣大剖析精微其發於溫粹處諄諄惻怛其發於嚴畏處煌煌鈇銊此其大義可以建天地而至誠貫金石也臣每一奉讀私自掩泣曰此典謨之訓辭而春秋之筆法也垂之天下後世其不永有辭乎厥或人有貳心厥或人有橫議而背馳于是者則小則爲邪詖大則爲亂賊而已矣今臣如老木之飽經風霜精槁氣歸獨有此心未變猶可以爲聖朝扶衛義理矣惟彼夫夫之無惡於臣者或以暗射之巧弩或以突起之悖鋒迭出而攻之者其意何爲也嗚呼古之士君子事君取友之道義理而已豈以私意苟且爲哉有人於此一言當理一事合義而藹然有愛君忠國之志則雖在蠻貊之鄕愛而進之也有人於此其言乖理其行悖義而漠然無愛君忠國之意則雖在門庭之內惡而麾之也其愛其惡焉敢置私意於親疏異同之間哉臣常自誦此言今至老白首矣彼不知臣者乃以利害左右之說欲爲攻臣之欛柄則亦可笑也已臣愚以爲人臣所以報君恩者各有其道焉進而立乎搢紳之間揣才授職以盡其忠者一等人耳退而處乎丘壑之中循分守已以全其義者亦一等人耳臣於此等人固無所似而乃若古人之畎畝不忘君者則或庶幾焉伏願殿下察臣之情矜臣之志特許臣乞骸屛跡於江湖閑散之地得以歌詠天地之弘化收拾桑楡之餘景而永垂始終生成之澤則若臣之一片危忱自今至死不敢忘殿下之恩而亦不敢負殿下之意也此奚但臣之私願也聖朝之所以區處如臣者流亦須有其道矣批以曩者斥補亦出於區處更乞區處不亦過乎卿其勿辭斯速上來行公
정조 18년 · 목
義禁府啓言江原前監司沈晉賢原情以爲三日浦築堰之計卽是奸民輩牟利之事而又有名區沈沒民塜墊溺等許多幣端決不可許施者故據實防報初不施行又爲査得居間之奸民嚴刑遠配至於依受敎狀聞一疑矇未覺得不能擧行云所當請刑而曾經侍從請議處敎以昨供雖有諉罪之罪此囚按道之時關文防報奸民刑配不可以供語之不知本事直施違制之律然筵敎二字不能看詳敢以無異於啓下等語無難分疏者極爲駭然施以不敍之典又啓言金熙華杖八十收贖告身盡行追奪徒二年定配私罪施行允之敎以功減一等
정조 18년 · 강
吏兵曹以京外推恩及偕老人總數改修正啓
정조 18년 · 목
吏兵曹啓言諸道推恩老人及偕老老人總數草記啓下而更考成册則偕老數爻有相左者更爲草記○漢城府推恩老人五百八十一偕老老人七百九十四京畿推恩老人二千二百偕老老人四千六百九十四水原府推恩老人一百五十三偕老老人三百六十四開城府推恩老人八十偕老老人九十二江華府推恩老人一百四偕老老人一百七十八忠淸道推恩老人一千八百十七偕老老人二千三百八十四慶尙道推恩老人三千六百六十八偕老老人六千七百全羅道推恩老人二千九百九十四偕老老人六千九百三十四濟州推恩老人三百七十三偕老老人八十四平安道推恩老人五千一百七偕老老人一萬二千四百五十六黃海道推恩老人三千四百四十六偕老老人九千六百三十六江原道推恩老人二千七百四十偕老老人三千三百五十八咸鏡道推恩老人一千九百六十二偕老老人二千一百四十京外推恩老人二萬四千四百二十五人偕老老人四萬九千八百十四合爲七萬四千二百三十九人
정조 18년 · 강
遣承旨詣明陵奉審
정조 18년 · 목
敎曰禮房承旨馳詣明陵忌辰祭受香所奉審祭物嚴飭精備仍詣局內外諸陵一體奉審摘奸以來
정조 18년 · 강
顯隆園祭享時兼大祝齎去香祝祭物命依年前定式爲之施前承旨李冕膺罷職之典仍命吏曹參議鄭致淳亦施不敍之典
정조 18년 · 목
敎曰顯隆園祭享獻官或以留守有特差之時卽欲從便也留守上來受香行祭後又奉餕餘上來來呈後還營反爲煩弊之端卽令兼大祝香祝與祭物同爲齎去矣今日始聞之祭物則昨已陪進香祝則尙不祗傳此蓋留守特差獻官之命該曹不爲別白擧行政院則欲待上來傳香留守則依定式受敎不爲上來云前此定式若能載之該房故事而仍爲知委吏曹太常豈有是乎香祝則已令史官假差香官奉詣而當初定式時擧行錯誤之該房承旨査出捧現告亟施罷職之典雖無文蹟必當分付矣毋論如此如彼莫重獻官去就只送名帖不言來與勿來敢以似此分疏之說入稟者如許事體前所未見其可委罪於替對之下吏乎吏曹參議鄭致淳亦施不敍之典此後依前年定式爲之事分付該曹該寺及香室
정조 18년 · 강
齎送華城北門樓上樑文
정조 18년 · 목
上樑文周建采甸而作翰屛漢置園邑而供灑掃蓋奉先思孝必重衛仙寢而謹明禋而强榦弱支所以隆上都而禦外侮肆於桑梓之郡屹此虹蜺之門惟玆華城大都護州實是箕邦右扶風地負海臨漢跨王京百里之疆控嶺扼湖據孔道四達之會美哉國有山河之寶果然天設聖人之藏神龍弄頷下之珠鍾山之體勢壯麗金蓮吐鬚中之萼春陵之佳氣鬱蔥迨靑烏卜我崇岡而玄龜食玆新邑西瀍東澗相地理而占基舊沛新豐順民情而奠業山川不改其列長瞻衣冠之遊雞犬各識其家儼成枌楡之社於是重宸推月覲之禮吉日定歲省之儀玉瓉親將不盡攀柏之慕弓劍孔邇常寓見墻之誠山城遺氓尙誦庚歲停鑾之敎月岳高釋曾傳癸岡卓錫之符士女襁趨奚煩茂陵豪傑之戶閭井櫛比半是浴陽卿相之園苟不築城而鑿池則何容民而畜衆正圭測景逗金輿而升虛包山絡川飛玉斧而定界卿從庶從之允協已驗賢都尉忱誠人謀鬼謀之與能暗契故處士經畵爾乃命太史而諏日勑司空而商功斲雲根於孰知之山異哉地獻萬顆拔虬棟於安眠之島倏爾風送千章豐隆運斤呼邪之聲動地列缺扇炭鼓鞴之燄烘霄先定子午之方遂闢乾坤之戶隨斗柄而正位玉衡下垂按明堂而成圖玄武左啓上起二層之閣高出浮雲下通十字之街闊容方軌法象履洛書之一範圍損都城之三彎回若上弦之弓儼有威四方之勢橫長類垂柳之葉宛是繫萬馬之場夫里開百堵之廛其繩則直阡陌設三條之路如砥斯平民募帑金猶惜用三日之力壕因溪水自成環七里之形於焉蒐卒乘而峙糗糧因之升衙門而尊體貌倣松沁兩都之制官稱居留兼壯勇外使之名秩竝將相臨淄之車轂相擊人皆飯稻而羹魚鄠杜之桑麻交加士多挾彈而走馬旣生齒之益盛故育才之有方臨軒進縫掖之群濟濟鹿鳴之髦俊張帿試決拾之藝赳赳兎置之干城東瞻李學士之遺庄咸勵忠國之志北眺金節度之故壘竸起敵愾之心豈惟河東股肱之州抑爲晉陽保障之鎭喬山之松柏密邇護芬苾於千年湖甸之舟車相交扼咽喉於一面張雲幄於翠巘俯瞰撲地之烟花按鳳笙於麗譙長送朝天之冠蓋冠平仲之飮博邊塵不驚社少陵之倚樓北辰遙望玆成八達之頌聊助六偉之歌兒卽偉抛樑東八達山高四望同玉女彈琴何處降祥雲擎出日輪紅兒卽偉抛樑西風帆無盡海雲低柳川一帶春如盡桑柘濃陰布穀啼兒卽偉抛樑南天作仙園灝氣涵萬歲珠丘光照地老龍閒弄臥深潭兒卽偉抛樑北連天大道如繩直丹綸遙自日邊來冰繭猶霑香案墨兒卽偉抛樑上華山冠嶽森相向親軍百隊像魚麗畵角城頭迎玉仗兒卽偉抛樑下日光照耀魚鱗瓦鋤歌饁唱樂升平好看黃雲盈四野伏願上樑之後鳥革不騫魚鑰增重龜巖鳳峀遙應井絡之祥光花岑柳溪常帶金粟之瑞氣大提學洪良浩製進○是日招致良浩於內閣俾書進仍命畿伯親裨齎往當日發行宿舟橋司十五日早抵華城府
정조 18년 · 강
放時囚黃昇源金履翼
정조 18년 · 강
司直林濟遠疏陳病狀乞免享官命還給原疏仍飭出齋受香
정조 18년 · 목
敎曰義重往役古人召之役則猶不敢辭況駿奔之任所重何如則從前有情勢者未嘗逡巡於獻官雖未知病勢言病不先不後明是引義行副司直林濟遠從重推考原疏還給申飭出齋受香
정조 18년 · 강
命一二所照訖講畢後取考榜目遠儒若不多數應講當該試官直捧拿處傳旨
정조 18년 · 목
照訖講一所啓言問于中道遠道儒生等處則或以爲春夏間上來或以爲在鄕時承聞朝令卽爲發行今始上來而蓋列邑知委日子未久故途遠儒生姑未來到今方鱗次上來云矣敎以成均館草記已有飭敎而遠道儒生之鱗次上來與否爾等何以的知至以今方上來等語質言立證於奏御文字乎講畢後該房承旨取考榜目遠儒若不多數應講當該試官直捧拿處傳旨監試榜目科作入啓後捧供以爲告君之辭不能審愼者之戒○照訖講二所啓言問于中道遠道應講鄕儒及來留泮村之擧子則以爲許赴京試之朝令自本邑有所知委故今方鱗次上來而科期尙有餘日姑未齊到云矣敎以與一所草記將無同猶有帶得其然之微意而亦近於容易質言講畢後取考榜目試官拿處事令該房知悉
정조 18년 · 강
遞承旨金履成以朴載淳代之前望也
정조 18년 · 강
命北關親騎衛及武學都試依該道伯狀請待明年合設
정조 18년 · 목
咸鏡監司金華鎭狀啓以爲戊子癸卯戊申等年都試狀請停止翌年合設亦有已例今秋親騎衛及武學都試姑爲停止待明年合說以除一分民弊請令廟堂稟處敎以依狀請施行事回諭
정조 18년 · 강
判下嶺南審理啓本仍命吉州囚金東實獄案更爲看詳論理草記
정조 18년 · 목
慶尙監司趙鎭宅狀啓以爲今此審理之擧在於憫旱之餘其所對揚不容少緩洗枷掃獄等節己爲嚴飭擧行而細究前後獄案其中情法無疑詞證俱備者置之完決別單錄啓法固難赦情或可原者置之稟秩罪在邂逅跡涉冤枉者直爲疏放○稟秩大丘府殺獄罪人崔甲用拳觸楊震郁致死而一向抵賴終不直告蓋甲用本以性惡好鬪之漢石破窓戶拳打顋頰之狀渠旣自服家移病身變後逃躱之擧人無不知打死情跡已盡彰露成獄償命無容更議而第於前後檢狀不無一二疑端初檢之腎子縮上無跡於覆檢覆檢之乳肋徵硬不現於初檢此或夏月之多日停屍變動無常而然不然則屍體之痕損不專由於內傷而然反覆參互終未見十分明的且以相閧時頭勢默想則破窓之手未必不及於身上打顋之拳安知不犯於肋間乎然旣無打時之緊證又無一定之的痕則以此硬定或近臆料其在審愼之道有不敢遽然論斷又狀啓以爲態川縣殺獄罪人洪樂龜踏傷申光說致死一辭粧撰終不承款蓋此獄以實因言之則項肋傷痕紫黯堅硬已著蹴踏之跡以詞證言之則兄第幷力扶執翻轉莫掩毆踢之狀至於李允範卽樂龜等姑母夫則於兄於弟何愛何憎而必以樂龜歸之元犯者卽是目擊明有指的成獄償命更無可疑且況樂龜之圖任已是頑鄕惡習而及其所請不副反懷憤怒叔侄兄弟成黨作群一場滾鬪蹴踏狼藉則其用意之絕悖行事之至凶死有餘罪而第於檢驗中有不能無疑者竹根受傷之足心藉曰非要害之處角弓反張乃是傷風之症則足心傷穿之中謂之受風可也項肋被踏之處指以中風則殊涉可疑而借使角弓之說出於死囚之供固當反覆審察覈出眞僞而況以必欲復讎之屍親先發竹傷角弓之說又其尋醫問藥全是治風之劑則光說之致命根因似不專由於鬪閧蹴踏之崇雖以元犯論之兄弟三人合勢鬪爭下手之孰重孰輕初覆檢狀皆不能區別而及其會推之時特因允範之末後一招以樂龜執定元犯者亦欠完備以此以彼俱涉疑晦其在審克之道實難遽然勘斷又狀啓以爲咸陽縣殺獄罪人朴貞龍推擠金時西致死六次同推一辭發明蓋此獄則折項卽因被擠致死又在經宿造橋之人何限而推擠之悖擧獨出於貞龍同伴之招最的而陞壓之光景可證於時福況其鬧端專由於徵米怒氣益肆於阻路終使重擔之疲漢乃至陡崖之墜死則當初遮橋旣關里俗之薄惡渠家救病尤驗手犯之眞贓償命之律更無可疑而大凡折獄之道先察乎有情無情以分其故殺誤殺今此新造之橋非貞龍獨辦之役所徵之米非貞龍私食之物則雖以常漢之愚氣至有阻搪之擧豈因一時之微事反懷殺越之心乎設令貞龍眞有牋害之意則手毆足踢亦何不至而乃反前猗後角止於推拒乎以跡則雖歸於正犯以情則或近於邂逅又狀啓以爲安東殺獄罪人金軟國撞觸私婢唜分仍爲致死而敢以瞹昧等說終始發明蓋犯手於近七耋之女致命於過六日之後項頰之磕擦雖非緊重胷膛之赤堅實係要害但屍親則曰被撞元犯則曰自觸自觸與被撞之間必有執贓之明的然後方可以勘定此獄而藉曰唜分之自觸場石若非軟國之捽下階庭則何因以觸石何由而傷胷乎檢案之以被撞二字執爲實因儘有商量而參以前後文案默想伊時光景則所謂唜分者本以戚屬之婢子家奴之繼母初則佯爲結項之擧末乃又肆捋鬚之惡陞堂入房詬辱狼藉則爲軟國者目見犯分之悖力圖應變之計憤怒推下勢所必至其死則雖由於撞觸其情則豈出於故殺況其爭閧之時又無參見之人則論以獄情終欠的據不敢遽然勘斷敎以大丘囚崔甲用則初檢之囊縮無迹於覆檢覆檢之乳肋不硬於初檢道臣雖以停屍變動爲傳生之疑端而近來檢驗不嚴執定多錯所謂縮處之不縮不硬而忽硬安知非屍帳之失實乎然兩檢官之越法相議卽一痼弊此案之相左猶勝於相議檢官等雖不處分覆檢之距初檢過七日如是而痕損何以知之硬軟何以辨之其時道臣從重推考道狀則起疑獄情不瞭然而檢無的痕打乏緊證且究事情由於不干其在曰宥曰殺之義其可不從道啓乎甲用嚴刑減死定配態川洪樂龜則情狀殊甚絕悖踢打亦云分明而叔侄數人手勢齊發未知孰緊而孰歇致死根因道啓謂之因病然則合有參恕之端矣所謂正犯之歸於樂龜亦未知其十分信然家人共犯只坐專長由前由後足爲樂龜一條生路樂龜嚴刑定配率去之渠叔捉來一體嚴刑懲礪咸陽囚朴貞龍則此非登聞之案不卽決處是豈恤獄之意乎想像造橋光景卽一醉鄕推擠非有意嘖喝亦無情況墜落於坑中非徒死者一人觀於一死一生益知其邂逅貞龍加刑以過失律酌放安東囚金軟國則渠旣下手於七十垂死之婢屬婢之致死固無疑焉然厥女肆惡之不足無難犯分血氣所在損體起鬧道伯惟輕之論似有意見而婢非渠婢死當償死旣命審理求疑於無疑之時似此獄囚原情貸律不害爲寬大之政軟國特減一律令道伯勘處事分付○刑曹啓言吉州牧殺獄罪人金東實獄事依判下發遣本曹郎廳問于大臣則以爲依例同推待其年滿八十然後始議處之之道則於法於恩兩得其宜云請上裁敎以卿等更爲看詳如有意見論理草記否則依僉議施行
정조 18년 · 강
分遣承旨詣受香所奉審摘奸
정조 18년 · 목
禮房承旨南公轍詣宗廟景慕宮右副承旨徐配修詣永禧殿毓祥宮以秋夕祭在明也
정조 18년 · 강
罷前承旨李勉兢職
정조 18년 · 목
政院啓言顯隆園獻官以水原留守塡差則大祝陪進香祝事定式時擧行錯誤之該房承旨李冕膺罷職傳旨昨已捧入矣卽見香室假官尹致永考來水原府謄錄則此後以留守爲獻官之時餕餘付陪香下往之大祝上送事果於今三月初五日成送有旨矣原傳敎昭載於本院日記而初不知委於香室及吏曹奉常寺矣有旨成送代房承旨李勉兢所當體捧傳旨何以爲之敎以今春定式之事今秋曰以不知云者近來政院事皆如此方面不輕事體莫重其時有旨成帖代房承旨李勉兢焉敢獨逭一體捧傳旨
정조 18년 · 강
敍前同義禁鄭益祚前承旨洪聖淵
정조 18년 · 목
承旨南公轍以益祚同罪未敍稟從之敎以前承旨洪聖淵同爲敍用
정조 18년 · 강
命照訖講加設三所史官加差別兼二員分送仍飭都堂揀擇坐起斯速設行遞持平洪秉臣正言鄭來百尹行直
정조 18년 · 목
成均館啓言今此監試初試照訖講以明倫堂正錄廳分設一二所而京外儒生之絡續來赴者甚多目下所見必當有臨時紛畓之弊恐不無變通之道何以爲之敎以明倫堂東西挾室享官廳加設三所試取儒生雖多五所分設似當恢恢自明日依此知悉擧行史官則時無實官別兼二員加差分送事令該房知悉又敎曰今因假注書望思之新榜分館後揀擇坐起尙不爲之都堂事慨然旣有行公大臣何必備員明日則諸文臣多奉命差祭待其還來斯遠卽爲設行事言于都堂○敎曰前翰林林景鎭李重蓮別兼差下口傳付職卽爲牌招進去○照訖講二所史官鄭文始試官鄭來百柳師模安廷善申漵四所史官林景鎭試官尹益烈蔡弘遠朴載淳洪秉臣五所史官李重蓮試官韓致應尹行直鄭晚錫李元八○敎曰照訖講試官中時帶臺職人許遞
정조 18년 · 강
遞吏曹判書金載瓉以朴奎淳爲永平縣令外補也
정조 18년 · 목
載瓉上疏略曰臣心抱至切之懇而辭未仰格身蹈必僨之地而恬若固有三朔于今矣伏見朝下傳敎節享差祭事至有三銓譴罷之命臣於再昨因僚堂之幷爲就理替僚堂而臣獨塡差若令伊日詳考定式早卽知委則豈有今日之做錯而反使後來之僚堂替受譴何苟執其罪臣實爲首臣之決不敢居職到此益著玆敢露章自首伏乞與僚堂同被郵罰使刑政無失微分少伸焉臣於治疏將上之際伏聞朴奎淳承旨除授之命奎淳之負犯深重而銀臺特授大拂輿情座次單付不得已纔已修入而玆以執藝之義敢陳愚見卽令收還不勝幸甚批以適値兩堂就理之時卿旣替差祭官則獨於名帖遲待新除三銓之出肅致使莫重香祝過時陪進不察之失旣大矣同被之請非過矣附陳朴奎淳特除承宣事一二句語恕之以執藝坐次望單之卽爲書入卿可謂得體大抵旣爲所重則亦不可爲卿敍彼卿之本職許遞俾伸廉隅至於奎淳昨除反爲害焉是豈人其人之意乎一欲引義雖或似然陳疏徑出極涉太過不可無飭左副承旨朴奎淳永平縣令除授使之當日辭朝時任縣令遞付京職
정조 18년 · 강
以閔台爀爲承旨前望也
정조 18년 · 강
飭湖南湖西道臣行部省野細察疆界關西關北之失稔諸邑殫誠接濟
정조 18년 · 목
因全羅監司李書九雨澤農形狀啓敎曰嶺伯疏還下送傳敎亦已提及行部省野細察於此疆爾界之別無使一民或有白徵卽卿等承流宣化中目下第一急務也秋序雖半晝曝尙烘登場必當差遲卿等巡行觀勢進退悉心洞屬以答宵旰之思事回諭錦伯處一體行會近觀狀本關西之江郡數處北道之關北諸邑實所關心固知卿等之殫誠接濟而若或一夫一婦之之他其可曰盡對揚之責乎益加着念事兩道道臣處亦爲下諭止
정조 18년 · 목
璿源殿展拜再明也
정조 18년 · 목
批以湯劑可謂當劑雖似涼潤日飮日覺省煩無異調理之劑姑爲煎入卿等不必入侍
정조 18년 · 강
命都承旨徐邁修奉審書啓下該曹修改
정조 18년 · 목
書啓略曰臣馳詣明陵奉審則丁字閣月廊薍簾七浮懸索四件竝絕傷洗爵巾一件渝傷鑄東海一坐破傷仍詣敬陵奉審則丁字閣月廊柱根塗紙渝色薍簾六浮懸索六件竝絕傷仍詣昌陵奉審則食鼎一坐破傷仍詣翼陵奉審則柳筽一部守僕紅衣頭巾各二件竝破傷仍詣弘陵奉審則丁字閣月廊柱根塗紙殿內罇床坐面紙二張竝渝傷仍詣順懷墓奉審則丁字閣殿內別紋席一張破傷仍詣禧陵奉審則丁字閣月廊退地衣十八張薍簾五浮祭物欌竝破傷仍詣孝陵奉審則王后陵上石物塗灰間間剝落丁字閣殿內神御床紫的褥二件外拱白紬竝蠹傷月廊西邊階砌石動退薍簾五浮破傷仍詣昭顯墓奉審則丁字閣柱根塗紙渝色薍簾三浮破傷俱宜趁卽修改敎以書啓下該曹依例修改
정조 18년 · 강
壯勇營提調李命植上疏賜批
정조 18년 · 목
疏略曰臣自來貞疾重以今夏中暍一息僅延忽奉壯勇提擧之命滿心憂恐罔知所措臣本百無一長偏荷特達之知內外踐歷無非踰濫自謂材智魯下不足任使則惟有殫竭奔走庶爲自盡之道遂乃不計難易有除輒膺及今年過七耋神精已敓聽官全塞雖靡情地之難冒固不可唐突造朝況其情地之萬萬危臬者乎臣賦性偏滯涉世昧方只知秉執之爲重不念利害之相薄以致仇敵滋起毒鋒旁伺甚至有替爲報復者直加之以罔測之目人臣得此一字何以自立於世乎昨年華城之命事面逈別實非臣子言私之地冒昧承當過蒙隆庇苟幸無事周歲之後復尋初服賤疾彌痼微諒益堅或有閑司漫務之寄在身上者隨處輒辭亦近猥越泯伏因循以迄于今今玆之命不比尋常兼帶格例則隆重事務則繁殷雖使精力有餘望實俱備者當之猶且逡巡如臣情勢如彼危兢疾病又從而沈痼跨馬陪扈已不可望詣閤起居亦將不能公而致僨誤之憂私而犯放倒之譏左右思量萬無轉動之勢伏乞亟行遞改俾重任不致虛縻微執無歸全壞批以點下之時已有所量亦知精力之尙健此時此任可謂非卿莫可卿其勿辭行公
정조 18년 · 강
判下忠淸道獄案一度
정조 18년 · 목
該監司李亨元狀啓以爲未錄啓罪人中情犯可原者別具啓本洪州罪人金取極蹴踏李老同翌日致死初檢官洪州牧使鄭東愈實因以蹴踏致死懸錄覆檢官結城縣監洪秉益以被蹴致死懸錄主推官鄭東愈同推官洪秉益結辭內金取極依題辭嚴刑究問一向抵賴各人所供一如初覆檢招辭更無加覈之道牒報矣臣以更加嚴刑盤問取招其他各人別無更問之端竝爲放送題送矣再推牒報與初推別無異同此獄彼此間心跡有恩無怨去留際手勢非鬪伊戲不待取極之發明可知老同之自戕揆以審克之政合有從輕之典獄體至重恭俟處分啓下刑曹敎以洪州囚金取極之案鬪之云則似過矣戲之云則亦不然兩漢俱醉扶顚無常竟至於一死而一生則想其醉中無論惡心竝與好意而別無分明可言眞所謂思慮所不及過失誤犯之律於渠當耳分付道臣參酌決放
정조 18년 · 강
命海營公廨軍器修補裨校等賞加
정조 18년 · 목
兵曹啓言觀此黃海監司李泰永狀啓則本營公廨城堞軍器之當初設始非不完固精備而建置旣久修補且罕毋論巨細幾皆頹廢首陽館芙蓉堂南城碑閣事體自別棟椽之杇傷墻壁之頹落殆無餘地莫可收拾不得不鳩材募匠軍官副司果金漢健敎鍊官嘉善金起西差定內外看役軍器則軍官前主簿朴履煥專任營下出身文擎昊眼同看役軍官前僉正洪昌猷專任城役營下出身金光白眼同看役首尾屢朔竝皆告訖其在激勸之道不可置而不論令該曹考例稟處云各人等新建新備數爲夥然而不過監董別無自備許多人論賞不無猥濫之患公廨修繕則首陽館芙蓉堂碑閣所重自別城牒修補則事係浩大役至屢月其在酬勞之道宜有區別之擧公廨監董軍官副司果金漢健施以加資之典敎鍊官嘉善金起西城役監董將校出身金光白相當職調用似合事宜請上裁城役監董軍官前僉正洪昌猷軍器監董前主簿朴履煥將校出身文擎昊自本營施賞之地請分付敎以依回啓施行觀於狀本如許修繕之役近來所未見恩賞固不可濫屑聳奬亦足爲觀後大抵本道以小藩廩況春活饑民夏繕城廨財力不煩於朝廷而一新奐然爲去往來還者所刮目改觀云其視許久在任無能攸爲者肥已與不肥已果如何特以職分內事道伯雖不論賞效勞패裨校宜不在埋沒之科土校竝賞加京禆賞資者一人外令軍門收用事分付
정조 18년 · 강
命吏判薦望右相擧行
정조 18년 · 목
政院啓言政事當日爲之有命矣吏曹判書當爲差出而領議政洪樂性左議政金履素有情勢不爲議薦右議政李秉模不得替當議薦云何以爲之敎以總使惠堂舟堂無非重務緊任而姑且留窠以待時任之備員兼寓勉出之意而聞於入侍承宣之言領相癤苦尙未快可云則不可一味敦迫勢將差待矣至於吏判望緊重尤何如在前首相引入之時下位大臣之替行其例非今斯今右相如是辭遜似過矣若此則問政之銓官往還還往鎭日長在於鍾路街上乎瞻聆所關不容若是更遣政官傳此批旨於領左相及右相斯速受薦以來事分付
정조 18년 · 강
有政吏曹參判洪明浩參議金履翼進
정조 18년 · 목
以李致中爲吏曹判書
정조 18년 · 강
仍任江原監司李勉兢及開城留守李冕膺
정조 18년 · 목
因江原監司望筒敎曰昨罷今敍雖涉如何關東穡事猶未詳知聞於辭陛日筵奏念間當發巡云此時遞易幣歸小民處分之不爲闊猍出於爲所重而豈可以爲所重之事爲一毫貽幣乎前承旨李勉兢罷職特爲分揀望筒置之若此則不但一敍一否之爲不可聞其老人重▣在今年其在惠養之典合示及老之渥前承旨李冕膺亦爲分揀
정조 18년 · 강
遞藝文提學沈煥之今日政差出
정조 18년 · 목
敎曰七製在近收券必多文任備員同參考試在外及有實故人員許遞今日政差出使之備員考試
정조 18년 · 강
命藝文提學望筒更爲擬入
정조 18년 · 목
敎曰以一人之三兼要任國體茍且才有許解則又通文任是豈老其才而用之之意乎雖非此人必多老鍊之熟手況行將赴燕則今雖爲之乏人一也此望筒中副使鄭大容拔之更爲擬入
정조 18년 · 강
命吏曹判書李致中問啓
정조 18년 · 목
敎曰一遞曲諒至矣況顧其職任是豈一番借銜而止者新除授吏曹判書李致中卽爲牌招同參政事違牌勿爲呼望參議前望單子入之待下批一體牌招又敎曰飭敎之下何以若是卽爲問啓分夜因吏判將徹夜乎使之入來政院待其入來問啓○政院啓言問于吏曹判書李致中則以爲臣之情勢已陳於向來辭疏而銓地一步鐵限萬重以情以勢蠢動無路況於此時致煩侵夜之酬應惶懍之極萬殞猶輕云矣敎以夜深前斯速開政
정조 18년 · 강
再政吏曹判書李致中參判洪明浩參議金履翼進
정조 18년 · 목
以鄭最成爲持平閔師宣曹喜有爲正言具庠爲藝文提學金載瓉徐鼎修與庠幷新通也
정조 18년 · 강
遞承旨南公轍以洪義榮代之以金履翼爲吏曹參議幷前望也
정조 18년 · 목
公轍不爲仕進也○政院以履翼方在罷散啓命敍用
정조 18년 · 목
敎曰大將之兼帶已久苟且甚矣此則待領相出仕當命擬入而亞將又假將苟且尤爲甚在外中軍改差差代
정조 18년 · 강
還給工曹判書申思運由單
정조 18년 · 목
敎曰見其筋力勝於少壯足可供職且與寒暑之節有異由單還給
정조 18년 · 강
重推照訖講緩於京而峻於鄕之諸試官仍命不能糾察之史官事過後拿處七日製以十七日爲之通方外試取
정조 18년 · 목
敎曰照訖講卽不過入門之錄名苟能成樣何必吹覓況取見榜目數日以來居不者多而夷考居住無非鄕儒鄕儒之齎糧裹足觀光京試必有其中之所存而然然而以無勢峻考齎鬱渡灞有足以干和兩所試官之緩於京而峻於鄕者是豈前此屢次申飭之意乎當該試官等爲先從重推考史官之進去糾察此等之事則袖手傍觀無一言可否無一番書啓極爲駭然事過後拿處鄕儒之何所聞而來何所聞而去者須有慰悅之擧可以踐言於前禮判處分之擧措七日製十七日爲之通方外試取而京儒及鄕儒之八道三都居住各書紙頭生進幼學分坐應試事預令諸生知悉亦令洋長知委
정조 18년 · 강
命照訖講三所儒生許赴一所四五所儒生許赴二所
정조 18년 · 목
政院啓以照訖講一二所錄名儒生當爲分屬於監試一二所而照訖講旣以五所分設矣三所四所五所應講儒生之分屬預爲知委然後似無眩於擧行之幣敎以三所屬之一所四五所屬之二所依此許赴
정조 18년 · 강
命五所史官李重蓮在外代承文分館中假注書擬入
정조 18년 · 목
假注書朴宗京五所進去
정조 18년 · 강
命時因金熙華定配分揀
정조 18년 · 목
義禁府以熙華功減一等杖七十收贖大興郡一年定配啓敎以詐不以實似非本情定配則分揀
정조 18년 · 강
命時囚樑成龜朴瑞源保放
정조 18년 · 강
召見藥院提調徐有防副提調徐邁修于重熙堂
정조 18년 · 목
邁修曰照訖講今雖分五所考講而初試時則當分屬一二所矣分屬之際或有以私嫌相避於一二所試官者不無向隅之歎若衆所共知者則合有變通之道矣予曰此非渠罪公然坐停甚可惜也此類則固宜呈訴於泮長而令泮長量其可否許題
정조 18년 · 강
命內農圃次知中官等定配下屬刑配
정조 18년 · 목
敎曰眞殿莫重祭品幾至闕封所爲萬萬駭然內農圃次知中官遠地定配其餘中官定配故爲闕封之下屬令該曹嚴刑定配
정조 18년 · 강
命入弘文提學前望遞同成均鄭昌順
정조 18년 · 목
敎以七夕製在明違牌文任更爲牌招弘文提學前望單子入之待下批一體牌招成均館堂上試官加差同爲考試有實故人許遞前望單子入之待下批一體牌招察任
정조 18년 · 강
以金載瓉爲弘文提學李秉鼎爲同成均竝前望也
정조 18년 · 목
承旨閔台爀啓言同罪未敍人隨卽提稟曾有定式前參議金履翼旣已蒙敍除職前參判黃昇源係是同罪敢此仰達敎以一體敍用
정조 18년 · 강
命七日製試紙以大好紙爲之
정조 18년 · 강
飭弘文提學金載瓉斯速肅命
정조 18년 · 목
政院以弘文提學金載瓉違召請更牌招敎以旣經內閣直學又經玉署副學則見帶文任比諸曾經者緊漫自別考試在明豈可違牌更爲牌招斯速肅命
정조 18년 · 강
藝文提學具庠上疏賜批
정조 18년 · 목
疏略曰上而掌詞命下而主課試凡係一切文事其統轄之柄專在文衡或文衡有故則提學代斲前輩所云亞文衡是已故量才度能何官不然而至於此選難愼尤別臣姿本迂闊知又鈍滯從以神隨病耗志與年邁其於副急之用鑑識之別便同沒字之碑如此而叨此所未有之誤恩其爲玷累朝廷虧壞官方當復如何伏乞亟削臣新授之任批以卿之嗜經籍而喜文章深契於胄筵挾册之列爾來三十年卿已老白首矣有時對卿甚愧漢帝償博之諭所以有昨夜下政廳之敎若曰予之所知之文人似在六卿之中名器至公一付之公議不欲强之云而及開政筒便見卿名果然公議之不可誣始叨是任在卿何太晩矣卿其勿辭行公
정조 18년 · 강
弘文提學金載瓉上疏賜批
정조 18년 · 목
疏略曰我朝尙文兩館最重前後居此職者磊落可數如臣苟充實所未聞況臣門單跡孤冥升無漸今又昨解銓衡今居館閣凡所謂一世要華竝集一身如是而終不敗者希矣殿下若果愛臣而憐臣則豈待臣言之畢而思所以惻然懷保之道哉且臣於見職有不可冒膺者臣聞銓家之將通文任也必先簡問于文衡亦嘗議及於時任提學受其可否僉議歸一而後始通新望此乃文苑之故規也苟使文衡不聞而自銓家遽自通擬則是閑官漫職之循資排比者耳烏在其重文任之義也是以凡於文任之新通或一有人言或少損規格則是與不通等耳新擬者不敢以文任自居者亦古例然也臣來到朝房招問政吏則以爲提學新望初未及簡問於文衡文任而徑先通擬云銓家之破壞政格誠爲不少雖使臣公議惟同輿望允叶猶不可唐突冒受今況規格之厮壞如上所陳文任一步卽成鐵限惟乞亟削臣新除之任批以卿之文體不似近日少年閣僚之稱云能文諸人以是惟李晩秀與卿可之者予意在於矯文弊爲世敎也然則此時此任非卿伊誰疏中附陳事如是引義明日何以備員考試方便出場也亦不難卿之文任今姑許遞越格通擬之銓堂推考仍卽牌招開政依格例差出文任之代令該房知悉
정조 18년 · 목
敎曰弘文提學辭疏姑爲許遞而藝文提學則處義宜無異同且欲趁明日備員不可相持藝文提學具庠許遞亦令今日政差出與弘文提學待下批牌招察任
정조 18년 · 강
有政吏曹判書李致中參議金履翼進
정조 18년 · 목
敎曰旣云越格以速欲出場銓官之問備者此也若此則處義已伸違牌勿爲呼望使之斯速開政○以申光履爲大司諫兪鉉章爲持平柳河源爲獻納金星甲爲正言具庠爲弘文提學金載瓉爲藝文提學
정조 18년 · 강
命大提學開東前牌招天明後卽爲懸題弘文藝文提學更爲牌招
정조 18년 · 목
政院以七夕製明日設行請大提學洪良浩待開門牌招敎以日熱甚於伏暑儒生中▣之弊不可不念大提學開東前出牌以爲天明後卽爲懸題之地設場於丕闡堂而無論陰晴雨傘許入事預令泮長知委諸生又以弘文提學具庠藝文提學金載瓉再違召啓敎以更爲牌招違牌勿爲呼望與弘文提學入侍
정조 18년 · 강
命照訖講五所試官鄭晚錫令該曹付標
정조 18년 · 목
該監司李亨元狀啓尼城朴萬與毆打金旕三當日致死初檢官尼城前縣監韓世裕實因以被打致死懸錄而宋夏雲爲干犯覆檢官連山前縣監申在維實因以被打致死懸錄而以夏雲爲首犯萬興爲干犯三檢官定山前縣監鄭亮采實因以被打致死懸錄而以萬興爲正犯主推官尼城前縣監申大有同推官定山前縣監鄭亮采以加刑得情牒報會推官鎭岑縣監林淳浩尼城縣監許霔尼城前縣監洪樂顯以萬興之正犯無容更議牒報矣此獄實因明白而只綠覆檢之換犯有此兩漢之互諉正犯萬興取服得情干犯夏雲施以次律不容但已刑曹啓言此獄實因若是明的而正犯互換三載未決外似可疑實無可疑正犯非萬興而誰不可以渠之發明有所持疑各別嚴訊期於取服夏雲緊證出於諸招殆若同謀共毆則減等之律烏可免也分付道臣照法嚴處檢驗事體何等審愼而至若三檢每於不得已處行之今此獄案初覆檢實因旣無相左之端而特以獄情之可疑又行三檢者事未前聞有關後弊當該道臣請從重推考允之敎以要囚服念尙且審愼換定正犯豈不重難所以決疑之方如何可得左契乎初檢三檢之官皆云萬興爲首覆檢之狀獨以夏雲置魁大抵難測者獄情難曉者疑案也石打與杖打輕重無論故犯不故犯主客亦無論欲打旕三償死之事勢將從僉議而決之卿曰云然道伯曰云然兩檢官曰云然不可以看證之乞人變招前招供執以爲證且況立異之檢官莫質於九原之下則但當依卿等言施行以此分付而似歇之石打安知不歇不歇之杖打安知眞歇勿以獄已具而看作鐵案每朔同推輒求無疑之疑俾究求生必死之端事幷申飭行會
정조 18년 · 목
敎曰三明日次對進定於今日○右議政李秉模曰近日涼意稍生靜攝之餘聖體若何予曰素不服當歸如服少許便覺膈滯矣今番欠寧時偶服當歸餘食調下得差勝之效可謂當劑矣秉模曰廟宮袛謁之禮至今未展臣固仰聖衷之夙宵憧憧而盛熱未退一番勞動殊切仰悶宗社之慶在於玉候之不日快復勿爲過用聖念也予曰雖緣將攝予所憧憧之念安得不然也秉模曰王大妃殿氣候何如予曰湯劑榻敎不出朝報故外人似或不知而連進三錢重蔘茶賴而扶接矣秉模曰惠慶宮癤候近間何如予曰多日欠和伏悶今夏癤腫外間亦有輪行之症云矣予曰領左相之引入亦關世道雖有李遇濟百輩有何所損於領左相乎此則世道爲重四維爲輕而疾病之來聖人猶不能免言其不當言使元老大臣不得安於朝寧有如許朝綱見今總使惠堂之任姑待領相出仕後擬薦晦初間展謁時當勉出而領相姑未出仕則左相之隨引固其勢也且當生涼後敦勉矣秉模曰頃者與僚相入侍也幸値聖候之康復歡欣慶忭之極不暇他說今日則旣以次對爲名豈容泯默殿下試看今日朝廷臺閣長鎖闕啓無難呈告之員何其多也茶時之啓何其久也古所稱臺烏之噤伏馬之戒政爲今日道也彼三司將焉用之臣等今旣登對此不可不一番出場也予曰予豈或固拒而然乎秉模曰殿下若快收禁令則自可出場矣予曰此則臺諫之外雖大臣言之予豈允從乎大凡臺閣之所重何如蓋言可則聽之言不可則不聽之其聽與不聽惟在於上而近來臺諫輩只事妄度預料初不入來於臺廳此豈成說乎秉模曰臺諫雖入來政院必不受啓此則先自政院糾正宜矣有防曰大臣旣言之矣臺閣爲國耳目誠如聖敎而以近日觀之安有如此國體乎若書之史册垂之後世將謂斯何乎予曰厥說不必更提也昨夜之雨允叶田家之望諸道農形何如云也予以是少不弛於宵旰之憂也秉模曰此不過一時之憂而俄所陳臺啓事則實爲萬世之憂也予曰須勿更提也嶺南農形卿或聞之否秉模曰下於湖南云矣予曰關西之楚山江界北道之關北諸邑振古所無之歉荒云將何以接濟拯活此亦廟堂之責也予曰七夕製今則想已懸題矣言之何妨生進幼學各出表賦而儒生旣應小學講故拈出小學中表題則曰擬周群臣賀曰安乃喜賦題則曰恒言不稱老此兩題未知何如秉模曰甚好甚好秉模曰賦題則當出名作矣予曰兩文任疏批卿等想已見之矣兵判之才器文章予已夙諳於冑筵且其疏章文字頗異於今世俗文也若論文苑主盟之人則無出其右而第其自先勳舊之家故未嘗有文任通擬者兵判之今始通顯尙云晚矣秉模曰聞此重臣近亦不廢看書云矣子曰昨日之批雖時文衡曾未得如此恩諭外人似或謂過矣而子之所深契於冑筵者無不有所償焉昨批所謂償博者是也況兵判則相知幾年一未嘗擢用之中間閱歷許多滄桑今其超躋中權羽翼詞垣可謂莫知爲而致之古人則償博而予則曰償知也大抵知人亦難無諭善知與不善知予必以此重臣爲當世不草草人也仍命庠進前敎曰昨使卿孫往傳辭疏善構之意而及見來疏少無文釆之照爛處此後一文一疏若每每如此則能不有愧於薦主乎庠曰臣本見識諛淺才技短拙雖欲罄竭所蘊但止於此矣予曰近來政注太甚容易以提學望言之安有一望三通之例如是則孰謂提學之貴乎此不必自上提飭廟堂宜有糾正之擧矣昨日銓堂以越格通擬三違召牌而此有大不然者其所謂格例與臺啓簡通亦有間焉自昔文任通淸時通於時文衡者非公格而卽文苑故事也蓋昔人之可薦文任者聲價已蔚公議已屬歷數朝著非此莫可而然猶就議於先輩主文然後通擬者此實重其事之意也今之所謂格例云者果是目來政格則老吏輩童習到白紛者皆是政格也寧有知不言之理也若非政格則吏判亦是天官之長豈可往復就定於時文衡有若公格者然耶至於兩館前文任許亦爲簡通云者尤不成說必也一番定式然後可無後弊也有防曰臣之文任通淸時大提學黃景源自在而未嘗以文字往復矣予敎秉模曰此後卿與領左相相議定式可也予謂開留李冕膺曰今番仍任非爲卿也特寓優老之意卿父重牢之日在何間耶冕膺曰在今十月矣予曰卿父之壯營提擧尙不出仕何以爲之云也冕膺曰臣父病後神精益衰萬無承膺之道矣予曰起居之班陪扈之節旣皆許免則此不過臥閤論道且本營之緊管不下於戶曹前提擧遞任後卿父又掌亦自有弦韋之義也雖曰老無能爲臥閤亦何妨也卿須往傳此意也弘文提學金載瓉曰臣於見職萬不稱當而其中越格通擬一款將未免貽羞文苑如是而豈可仍因蹲冒乎伏望亟許鐫改予曰昨日吏判之推考只爲速欲出場也旣無公格之已例則尙何論越格與否乎兩館提學先退斯速肅命後考試可也予曰都承旨先退兩館提學肅單催促捧入試券五十軸受來後同成均與大提學先爲入來事分付
정조 18년 · 목
右議政李秉模啓言目下大論不容晷刻少緩而近日三司惟以違牌爲事以至今日賓對亦不得備員入侍如許國體古所未有人臣之義只當盡其已分之所當爲而已嶺海鈇鉞何可計較於其間哉臣謂今日不爲入來一司一竝削職更令備員各盡其分無使瞻聆去益駭惑國體得以維持齗不可已矣敎以國之有臺閣猶人之有耳目近日臺閣事不可以無於古言雖有設爲禁令之擧停啓不關於詣臺此所以近日筵敎中有臺臣則不加罷推禁令則予當固守之敎俾啓詣臺之路兼示堅定之意而今日次對又如是一齊違牌然則有國而無臺閣可乎卿之所請其言雖殊予所深嘅蓋亦如右眞所謂同行異情譴削之律諸臺烏敢辭乎依爲之
정조 18년 · 강
命得雨後卿宰之不應旨者一竝重推
정조 18년 · 목
右議政李秉模啓言向於得雨之後聖念不弛於對越特以枉菀疏伸之道求助於卿宰而迄無一人應旨其在對揚之義誠極未安所當請罷而實有位著俱空之慮請一竝重推從之
정조 18년 · 강
推忠淸監司李亨元淸州牧使安廷鐸論罪一款置之
정조 18년 · 목
右議政李秉模啓言頃因持平洪秉臣上疏批旨淸州牧使安廷鐸枉殺邑民委折明覈狀聞之意行會該道卽見忠淸監司李亨元啓本則以爲淸州外一面面任以居民金旺大子望納軍丁而旺大負數三歲兒入庭告長子雲得已入於御營作米之役其外只有此兒云故以欺隱之罪較正法杖決杖二十度拘囚其後數日旺大子自稱驗得者願爲捧疤故依其言疤定仍爲放送旺大以長子雲得與三歲幼稚外果無他長成之子又爲呈訴官庭發惡故更爲決杖十五度放送歸家過一旬致死而屍親則冀免已定之軍役交口稱屈洞民則欲沮將來之括隱合口鼓動以致遠近傳播而事出於按法警俗之意不可以濫杖論亦不可以枉殺論請令廟堂稟處矣近來奸民漏丁之習誠一若弊官長之囚治杖治在法當然況所用之杖及度數俱不違於法典則其所物故特是邂逅而此事上徹旣由於臺臣之隨聞仰陳非出於民人之冒濫呼籲則亦不必追理一竝置之當初行會雖自廟堂在該道擧行當請令攸司稟處而直請廟堂稟處者事體未安請該道臣推考從之
정조 18년 · 강
重推黃海監司李泰永騎步兵價布以純錢上納
정조 18년 · 목
右議政李秉模啓言今見黃海監司李泰永所報則枚擧前兵使姜五成牒呈以爲兵曹關內騎步兵價布依事目木錢參半上納云今十月當價布旣是昨年狀請之內以純錢收捧而已捧之錢還給民間更責木布殊非信令之意故以此論報該曹則以廟堂定奪之前非本曹所可擅許之意回移而期限迫頭勢不及行九十月當價布以純錢代捧爲辭矣昨年所許之限明秋純錢卽指今年新捧以前也該曹之據例靳持固是當然之事而該道之初不往復該曹又不論報本司九十月當直以純錢知委者大違格例帥臣今無可論而兵閫之事道臣亦總察請罷職純錢收捧本非軍民之罪旣捧還給不成事理九十月當使之純錢代納敎以罷職則分揀爲先從重推考所捧純錢依爲之
정조 18년 · 강
推藝文提學金載瓉
정조 18년 · 목
右議政李秉模啓言崇品重宰外無敢陳懇於榻前筵體卽然而藝文提學金載瓉謂有難强情勢有所煩陳請推考從之又敎曰大臣旣有請罪之語而猶復引義不顧屑越事體所在極爲駭然藝文提學金載瓉爲先從重推考
정조 18년 · 강
遞右捕將李漢豊仍命左捕將兼察
정조 18년 · 목
右議政李秉模啓言右捕將李漢豊以向來情勢凡係捕廳事尙不擧行所當請勘而論以廉防無怪如此請姑許遞從之○承旨洪仁浩啓言右捕將李漢豊許遞事命下前有他邊大將兼察之例今番何以爲之敎以左大將兼察牌招聽傳敎
정조 18년 · 강
命會寧府開市時牛馬料以營賑穀區劃
정조 18년 · 목
右議政李秉模啓言咸鏡監司金華鎭狀啓枚擧會寧府使李健秀牒呈以爲開市時大國人牛馬料容入之數爲千餘石本府元會耳麥只爲十九石零該邑所在營賑耳麥一千石移劃需用其代以茂山府常平耳麥一千石還報事請令廟堂稟旨分付矣開市時牛馬料先爲移劃從後還報自是年年已行之例請依狀請許施從之
정조 18년 · 강
命宣川前府使鄭學耕拿處宣沙浦前僉使金昌仁先令該府捧供勘處宣沙浦欠縮馬匹依平薪珍島例每年責立百匹以充本數
정조 18년 · 목
司僕提調徐有防啓言頃接宣川府使李郁延鐵山兼監牧官宣沙浦僉使林順範等牒報則宣川自珍島所放馬匹案付五百九十九匹內見存只是一百九十五匹云故發關査問於平安監司處卽見回牒則丁未以前今無可考只就丁未以後區別報來丁未府使李得駿僉使徐命台欠縮馬三十三匹內二十匹生徵貿立戊申府使金益彬僉使徐命台欠縮馬七匹己酉府使李漢興僉使徐命台欠縮馬七匹庚戌府使李漢興僉使鄭東仁欠縮馬十匹辛亥府使尹範敍僉使鄭東仁欠縮馬三十四匹壬子府使李義弼僉使金昌仁欠縮馬三十七匹生徵貿立癸丑府使鄭學耕僉使金昌仁欠縮馬二十八匹今春摘奸時欠縮三百五匹合爲四百四匹云矣各年府使僉使所縮之數不至夥多時任府使僉使到任屬耳亦旣査報宜有參恕之道卽以該監司報辭觀之昌仁之昨年三月摘奸時始知四百之見縮仍爲掩置至秋摘奸時只以九十九匹見縮樣瞞報本府之馬政何等重事而掩匿彌縫誠極痛駭昌仁依平薪珍島例卽其地定配而先令該府拿問捧供勘處地方官之察飭馬政自是事目則致此空群亦不可無罪學耕令該府拿問處之當該牧屬等令本道照法嚴繩後欠縮馬匹亦依平薪珍島例每年百匹式責立以充本數之意請分付道臣使之嚴飭邑牧從之
정조 18년 · 강
行七日製于泮宮遞受由及試所進去玉堂命以入直騎郞及抄啓文臣加差對讀官
정조 18년 · 목
以擬周群臣賀曰安乃喜爲箋題以恒言不稱老爲賦題敎曰左承旨持此御題與大提學偕往泮宮試取以來仍命賦試幼學箋試生進又敎曰今日七日製時對讀官只有入直玉堂一人云受由及試所進去人許遞前望單子入之待下批牌招察任在直之人亦爲年老入直騎郞及抄啓文臣注書外對讀官加差又命檢校直閣徐榮輔試官加差下○入門二萬七百三十九人收券箋二百張賦六千五十三張內京箋一百二十二張賦一千三百八十九張京畿箋二十三張賦二千一百十四張華城府箋七張賦三百三張開城府賦二百三張江華府賦三十五張江原道箋四張賦二百二十七張忠淸道箋十六張賦五百九十五張黃海道箋九張賦四百三十一張全羅道箋三張賦六十二張平安道箋二張賦六百二十一張慶尙道箋十張賦六十二張咸鏡道箋四張賦十一張
정조 18년 · 강
命大提學洪良浩越俸一等仍推諸試官及在院承旨
정조 18년 · 목
敎曰承旨持試券詣閤而試官不知去處一竝推考文衡捧券以來則豈可一步擅離況不在賓廳直往政院近來貌樣都是昧例之做錯豈不寒心此路一開大關後弊當該文衡越俸一等在院承旨從重推考
정조 18년 · 강
命假注書具得魯汰拿尋放送